Šimkovičová, Martina, ministerka kultúry SR (2024-01-18):
Ďakujem za slovo. Vážený pán podpredseda, vážená pani poslankyňa, Ministerstvo práce, sociálnych vecí a rodiny Slovenskej republiky malo a stále má záujem riešiť podporu opatrovateľskej služby. Dovoľujeme si podotknúť, že v zmysle zákona o sociálnych službách je zabezpečovanie a financovanie opatrovateľskej služby originálnou kompetenciou miestnej samosprávy. Môže ju poskytovať sama alebo financovať neverejných poskytovateľov, ktorí danú službu poskytnú občanovi. Ministerstvo práce Slovenskej republiky si však uvedomuje, že v praxi môžu mať najmä menšie samosprávy problém s financovaním tejto služby, a tak od roku 2013 v rôznych národných projektoch a dopytových výzvach z eurofondov alokovalo len opatrovateľskú službu viac ako 188,5 mil. eur. Podporu opatrovateľskej služby chce Ministerstvo práce, sociálnych vecí a rodiny Slovenskej republiky riešiť v dvoch rovinách. Krátkodobo cez národný projekt financovaný z programu Slovensko a systémovo pracujeme na reforme financovania sociálnych služieb, kde je jedným z cieľov práve podpora terénnych foriem sociálnych služieb. Odpoveďou na otázku je práve spustenie spomínaného národného projektu Podpora opatrovateľskej služby. Zámer tohto národného projektu bol schválený komisiou monitorovacieho výboru pre cieľ 4 9. novembra 2023. Na základe tohto súhlasu mohol sprostredkovateľský orgán ministerstva práce pristúpiť k príprave výzvy pre Ústredie práce, sociálnych vecí a rodiny, ktoré bude tento rok národný projekt aj realizovať. Táto výzva bola vyhlásená ešte pred Vianocami 21. decembra 2023. V súčasnosti pripravuje dokumentácia nevyhnutná pre začiatok realizácie národného projektu, respektíve uzatváranie zmluvy, dohody o poskytovaní nenávratného finančného príspevku medzi poskytovateľom a realizátorov národného projektu Podpora opatrovateľskej služby ústredím práce. Uzavretie tejto zmluvy je základom pre vyhlásenie oznámenia o možnosti zapojenia sa pre poskytovateľov opatrovateľskej služby verejných aj neverejných. V rámci národného projektu budú zverejnené dve samostatné oznámenia na dve rôzne podaktivity. Po prvé, na podaktivitu 3 ide o refundáciu mzdových nákladov od 1. 7. 2023 do konca roka 2023 pre poskytovateľov, ktorí z objektívnych príčin nemohli byť zapojení do končiaceho národného projektu, ktorý implementovala implementačná agentúra ministerstva práce, sociálnych vecí a rodiny, teda z vlastných zdrojov financujú opatrovateľskú službu od doby, kedy sa ukončila, kedy ukončia ich podporu v rámci dopytovanej výzvy. Oznámenie o možnosti predkladania žiadostí na zapojenie sa do podaktivity 3 bude zverejnené na webovej stránke Ústredia práce, sociálnych vecí a rodiny 1. februára roku 2024. Po druhé, na podaktivitu 2, ide o vyplácanie nového príspevku na opatrovateľskú službu, ktorý bude vyplácaný za reálne vykázané hodiny poskytovania opatrovateľskej služby, teda už nie na mzdové výdavky poskytovateľa. Týmto chceme reflektovať na pripravované reformné zámery ministerstva v rámci systémovej zmeny vo financovaní sociálnych služieb, a to zavedenie príspevku na starostlivosť. Táto zmena vo financovaní sociálnych služieb podmienených odkázanosťou fyzickej osoby na pomoc inej osoby sa bude týkať aj opatrovateľskej služby od roku 2026. Aj preto je oprávnenosť výdavkov v tejto podaktivite možná od 1. 1. 2024 do konca roka 2025. Predpokladáme, že oznámenie o možnosti predkladania žiadostí na zapojenie sa do podaktivity 2 bude zverejnené na webovej stránke Ústredia práce, sociálnych vecí a rodiny pár týždňov po predchádzajúcom 2024. O presnom termíne zverejnenia oboch oznámení o možnosti predkladania žiadostí na zapojenie sa do podaktivít 2 a 3 budú poskytovatelia v dostatočnom predstihu informovaní a to rôznymi spôsobmi. Rovnako aj o spätnej oprávnenosti výdavkov... (Prerušenie vystúpenia časomerom.)